Euroopa Parlamendi resolutsioon,

23. oktoober 2012,

tähelepanekutega, mis on Euroopa Ravimiameti 2010. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

- võttes arvesse Euroopa Ravimiameti 2010. aasta lõplikku raamatupidamise aastaaruannet,

- võttes arvesse kontrollikoja aruannet Euroopa Ravimiameti eelarveaasta 2010 raamatupidamise aastaaruande kohta koos ameti vastustega [1],

- võttes arvesse nõukogu 21. veebruari 2012. aasta soovitust (06083/2012 — C7-0051/2012),

- võttes arvesse oma 10. mai 2012. aasta otsust, [2] millega lükati edasi Euroopa Ravimiameti 2010. aasta eelarve täitmisele heakskiidu andmine, sellega kaasnevat resolutsiooni ning Euroopa Ravimiameti tegevdirektori vastuseid,

- võttes arvesse Euroopa Liidu toimimise lepingu artiklit 319,

- võttes arvesse nõukogu 25. juuni 2002. aasta määrust (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust), [3] eriti selle artiklit 185,

- võttes arvesse Euroopa Parlamendi ja nõukogu määrust (EÜ) nr 726/2004, [4] millega asutatakse Euroopa ravimiamet, eriti selle artiklit 68,

- võttes arvesse komisjoni 19. novembri 2002. aasta määrust (EÜ, Euratom) nr 2343/2002 (raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185), [5] eriti selle artiklit 94,

- võttes arvesse Euroopa Parlamendi, nõukogu ja komisjoni 2012. aasta juunis kokku lepitud ühisavaldust detsentraliseeritud asutuste kohta ning sellele lisatud ühist lähenemisviisi, mis põhineb 2009. aasta märtsis loodud institutsioonidevahelise detsentraliseeritud asutuste töörühma tööl ning eriti selle osadel, milles käsitletakse valitsemistava, tegevust, programmitööd, vastutust ja ühise lähenemisviisi arusaadavust,

- võttes arvesse kodukorra artiklit 77 ja VI lisa,

- võttes arvesse eelarvekontrollikomisjoni teist raportit ning keskkonna-, rahvatervise ja toiduohutuse komisjoni arvamust (A7-0298/2012),

A. arvestades, et Euroopa Parlament lükkas 10. mail 2012. aastal edasi otsuse tegemise Euroopa Ravimiameti 2010. aasta eelarve täitmisele heakskiidu andmise ja raamatupidamiskontode sulgemise kohta;

B. arvestades, et amet on suurel määral kõrvaldanud 10. mai 2012. aasta aruandes esile toodud puudused ja esitanud eelarve täitmisele heakskiidu andmise eest vastutavale institutsioonile 2. ja 6. juuli 2012. aasta ning 2., 7. ja 24. augusti 2012. aasta kirjades olulist teavet;

C. arvestades, et eelarve täitmisele heakskiidu andmine on Euroopa Parlamendi legaalne menetluslik samm, mis eeldab faktidel ja sisulistel argumentidel põhinevat otsust; tuletades sellega seoses meelde kehtivaid eeskirju, st Euroopa Liidu ametnike personalieeskirju ning liidu muude teenistujate teenistustingimusi, Euroopa ühenduste üldeelarve suhtes kohaldatavat finantsmäärust, asjaomase ameti asutamismäärust ning ameti kehtestatud konkreetset poliitikat ja menetlusi;

1. tuletab meelde ameti töö olulisust, kuna amet annab liikmesriikidele ja institutsioonidele parimat võimalikku teaduslikku nõu mis tahes küsimuses inim- või veterinaarravimite kvaliteedi, ohutuse ja tõhususe kohta;

2009. aasta eelarve täitmisele heakskiidu andmise menetluse järgselt võetud meetmed

2. võtab teadmiseks, et ameti haldusnõukogu kinnitas 7. juunil 2012. aastal hangete ja lepingute nõuandekomitee uue struktuuri ja pädevuse; väljendab heameelt asjaolu üle, et amet on kehtestanud 2012.–2014. aastaks mitmeaastase hankekava, nagu seda nõudis eelarve täitmisele heakskiidu andmise eest vastutav institutsioon oma aruandes 2009. aasta eelarve täitmisele heakskiidu andmise kohta;

Assigneeringute ülekandmine ja tühistamised

3. tuletab meelde, et kontrollikoda on välja toonud ulatusliku assigneeringute ülekandmise 2010. aastal ning samuti asjaolu, et eelarve aastasuse põhimõttest ei peetud kinni; väljendab heameelt asjaolu üle, et amet on tugevdanud tasudest saadavate tulude prognoosimise menetlust ning loonud meeskonna, mis analüüsib tihedas koostöös ravimitööstusega farmaatsiatoote teadusliku uurimistöö seisu enne ametile esitamist; võtab teadmiseks ameti võetud kindla kohustuse teha koostööd komisjoni eelarve peadirektoraadiga, et saavutada raamfinantsmääruse praeguse läbivaatamisega stabiilne raamistik;

4. toetab täielikult kõiki ameti juhtkonna ja haldustasandil tehtavaid pingutusi selleks, et reformida liikmesriikide ametiasutuste osutatavate teenuste eest maksmise süsteem, mis peaks selgelt põhinema tegelikel kuludel; väljendab seetõttu heameelt ameti algatuse üle koostada haldusnõukogule esitamiseks uus ettepanek; nõuab tungivalt ja ootab, et haldusnõukogu arutaks viivitamata seda maksesüsteemi ja võtaks selle kohta vastu otsuse;

Läbipaistvus ja huvide konfliktide lahendamine

5. võtab teadmiseks, et amet korraldab 2012. aasta novembris seminari, kuhu kogunevad paljud huvitatud isikud, et töötada välja viisid üldsuse juurdepääsu tagamiseks kliiniliste uuringute andmetele, ning et ameti teadustöötajate valik ja koolitamine lähteandmete parema analüüsimise eesmärgil on hästi arenenud;

6. võtab teadmiseks, et amet on majanduslike huvide deklaratsioonide põhjaliku läbivaatamisega seoses parandanud süstemaatilise eel- ja järelkontrolli ulatust ning metoodikat, väljendab ühtlasi heameelt ameti otsuse üle hinnata igal aastal oma läbivaadatud poliitikat majanduslike huvide deklareerimise kohta; palub seepärast ametil anda eelarve täitmisele heakskiidu andmise eest vastutavale institutsioonile iga kuue kuu tagant teavet selle kohta, kuidas rakendatakse läbivaadatud poliitikat ning eriti süstemaatilist eel- ja järelkontrolli;

7. võtab rahuloluga teadmiseks, et amet on alustanud teaduskomitee mõnede koosolekute protokollide avaldamist, esimeseks näiteks on pediaatriakomitee 2012. aasta juulis toimunud koosolek; võtab teadmiseks, et teaduskomitee kõikide koosolekute protokollide avaldamine jõuab lõpule alles 2013. aasta lõpuks;

8. märgib, et amet kõrvaldas kahtlused seoses finantstehingute ja võimaliku huvide konfliktiga maksete sooritamisel, mis tulenes sellest, et ülesanded ei ole piisavalt eristatud, sellega, et võttis oma põhilise finantssüsteemina kasutusele raamatupidamistarkvara SAP;

9. rõhutab, et 2012. aasta juunis leidis ametis aset nn pöördukse juhtum: õigusteenistuse endine juht asus vanemadvokaadina tööle USA advokaadibüroos, kelle klientideks on mitmed ravimitööstuse firmad; võtab teadmiseks, et ameti tegevdirektor algatas õigusteenistuse endise juhi tegevuse läbivaatamise; palub ametil teavitada eelarve täitmisele heakskiidu andmise eest vastutavat institutsiooni 2012. aasta lõpuks selle läbivaatamise tulemustest;

10. võtab teadmiseks, et amet on alustanud oma tegevuses ajavahemikul 1. jaanuarist kuni 31. maini 2012 aktiivselt osalenud komitee liikmete ja ekspertide majanduslike huvide deklaratsioonide läbivaatamist ja nende võrdlemist elulookirjeldustega; märgib, et umbes 54 % komitee liikmetest ja ekspertidest on esitanud ametile ajakohastatud elulookirjelduse; palub ametil teavitada eelarve täitmisele heakskiidu andmise eest vastutavat institutsiooni läbivaatamise ajakavast ja tulemustest seoses ülejäänud 46 %ga, enne kui algab järgmine eelarve täitmisele heakskiidu andmise menetlus;

11. tervitab ameti algatust avaldada oma veebilehel juhtivatel ametikohtadel töötavate personaliliikmete ning ravimite hindamisega seotud ekspertide huvide deklaratsioonid; võtab huviga teadmiseks, et ekspertide nimekirjas on näidatud ka nende huvide konflikti tekkimise riskiaste; kiidab heaks ameti lubaduse avaldada alates 2013. aasta esimesest kvartalist majanduslike huvide deklaratsioonide kõrval andmed nende teadusekspertide kutsekvalifikatsiooni ja hariduse kohta, kes kuuluvad ameti ekspertide andmebaasi, ning jälgib tähelepanelikult seda avaldamise käiku eelarve täitmisele heakskiidu andmise järgmiste menetluste ajal;

12. tervitab ameti teadet kavatsuse kohta viia sisse huvide deklaratsioonide eel- ja järelhindamise süsteem, eelkõige võrreldes neid pisteliselt CVdega ja ekspertide poolt siseriiklikul tasandil esitatud andmetega; nõuab, et amet esitaks eelarvekontrolliasutusele nimetatud uue süsteemi kasutuselevõtmise täpse ajakava;

13. jagab ameti seisukohta, et deklareeritud huvide usaldusväärsuse ja tõesuse kõrge tase on võimalik saavutada üksnes siis, kui ravimifirmad ise avalikustavad nende ekspertide ja teaduskeskuste nimekirja, kellega nad koostööd teevad, ning nendega sõlmitud finantssidemete rahalise mahu; jagab ameti seisukohta, et tuleks uurida seadusandliku algatuse asjakohasust selles valdkonnas;

14. tunnustab ameti jõupingutusi kõrvaldada eelarve täitmisele heakskiidu andmise eest vastutava institutsiooni kahtlused seoses huvide konfliktide vältimise ja lahendamisega; võtab eelkõige teatavaks eelarve täitmisele heakskiidu andmise eest vastutavale institutsioonile esitatud 29. juuni 2012. aasta ja 7. augusti 2012. aasta aruanded, mis käsitlevad siseauditi talituse poolt tuvastatud huvide konflikti juhtumite lahendamise kontrolli ja selle kontrollimist, kas tegemist võis olla huvide konfliktiga ekspertide puhul, kes osalesid ravimi Pandemrix hindamises;

15. on kindlalt veendunud, et juhul, kui kehtivaid eeskirju ei järgita, tuleb võtta vajalikke meetmeid; on veendunud, et sellisel juhul peaks amet koostama puuduste kõrvaldamiseks täpset ajakava sisaldava tegevuskava ja Euroopa Parlament peaks teostama selle elluviimise üle järelevalvet ning et probleemidega tuleks tegeleda kehtivate eeskirjade ja normide muutmise kaudu, et võimalikud lüngad kõrvaldada;

16. palub ametil lisada kõikidesse iga-aastastesse tegevusaruannetesse eraldi osa, kus kirjeldatakse huvide konflikti vältimiseks ja lahendamiseks võetavaid meetmeid, mis sisaldavad muu hulgas järgmisi andmeid:

- kontrollitud väidetavate huvide konflikti juhtumite arv,

- nn pöördukse juhtumite arv,

- eri liiki juhtumite puhul võetud meetmed,

- usalduse kuritarvitamise menetluste arv ja nende tulemused,

- määratud karistused;

nõuab, et amet teavitaks eelarve täitmisele heakskiidu andmise eest vastutavat institutsiooni üksikasjalikult võetud meetmetest;

17. peab märkimisväärseks asjaolu, et vastutav parlamendikomisjon on ametiga tihedas kontaktis, kutsudes tegevdirektorit vähemalt kord aastas arvamuste vahetusele, olles määranud oma liikmete seast kontaktisiku ja külastades ametit iga kahe aasta järel; tuletab meelde, et viimane külastus toimus 2011. aasta juunis;

18. tunneb üldjoontes heameelt eespool nimetatud ühisavalduse ning ühise lähenemisviisi üle detsentraliseeritud asutuste suhtes, mis käsitleb teatavaid eelarve täitmisele heakskiidu andmise jaoks olulisi aspekte; on veendunud, et tegevuskavas ühise lähenemisviisi järelmeetmete kohta, mille komisjon esitab 2012. aasta lõpuks, võetakse kõnealuseid küsimusi nõuetekohaselt arvesse;

19. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2012. aasta resolutsioonile [6] ametite tulemuste, finantsjuhtimise ja kontrolli kohta.

[1] ELT C 366, 15.12.2011, lk 27.

[2] ELT L 286, 17.10.2012, lk 377.

[3] EÜT L 248, 16.9.2002, lk 1.

[4] ELT L 136, 30.4.2004, lk 1.

[5] EÜT L 357, 31.12.2002, lk 72.

[6] ELT L 286, 17.10.2012, lk 388.

--------------------------------------------------